CELEX: 32022D0173
Language: lt
Date: 2022-02-07 00:00:00
Title: Komisijos įgyvendinimo sprendimas (ES) 2022/173 2022 m. vasario 7 d. dėl 900 MHz ir 1800 MHz dažnių juostų suderinimo naudoti antžeminėms sistemoms, kuriomis Sąjungoje galima teikti elektroninio ryšio paslaugas, kuriuo panaikinamas Sprendimas 2009/766/EB (pranešta dokumentu Nr. C(2022) 605) (Tekstas svarbus EEE)

2022 2 9   
               
               
                  LT
               
               
                  Europos Sąjungos oficialusis leidinys
               
               
                  L 28/29
               
            
         KOMISIJOS ĮGYVENDINIMO SPRENDIMAS (ES) 2022/173
         2022 m. vasario 7 d.
         dėl 900 MHz ir 1 800 MHz dažnių juostų suderinimo naudoti antžeminėms sistemoms, kuriomis Sąjungoje galima teikti elektroninio ryšio paslaugas, kuriuo panaikinamas Sprendimas 2009/766/EB
         
            
               (pranešta dokumentu Nr. C(2022) 605)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gruodžio 11 d. Europos Parlamento ir Tarybos direktyvą (ES) 2018/1972, kuria nustatomas Europos elektroninių ryšių kodeksas (1),
         atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimą dėl radijo spektro) (2), ypač į jo 4 straipsnio 3 dalį,
         kadangi:
         
                     (1)
                  
                  
                     kaip paskelbta 2020 m. vasario 19 d. Komisijos komunikate „Europos skaitmeninės ateities formavimas“, skaitmeniniai sprendimai yra labai svarbūs siekiant padėti Europai savarankiškai siekti skaitmeninės transformacijos, kuri būtų naudinga piliečiams ir įmonėms ir kuri atitiktų Sąjungos vertybes. Todėl labai svarbu, kad: technologija būtų naudinga žmonėms; būtų užtikrinta bendroji rinka be sienų, kurioje bet kokio dydžio įmonės galėtų konkuruoti vienodomis sąlygomis; būtų puoselėjamos demokratinės vertybės, gerbiamos pagrindinės teisės ir siekiama tvarios, neutralaus poveikio klimatui ir efektyvaus išteklių naudojimo ekonomikos. Šiomis aplinkybėmis radijo spektras yra vienas iš svarbiausių viešųjų išteklių, vis dažniau naudojamas teikiant įvairias komercines ir viešąsias paslaugas;
                  
               
                     (2)
                  
                  
                     formuojant ir įgyvendinant radijo spektro politiką Sąjungoje turi būti laikomasi saviraiškos laisvės principo, įskaitant nuomonės laisvę ir laisvę gauti bei skleisti informaciją ir idėjas nepaisant sienų, taip pat žiniasklaidos laisvę ir pliuralizmą, ir prisidėti prie šio principo įgyvendinimo, laikantis Europos Sąjungos sutarties 2 straipsnyje įtvirtintų Sąjungos vertybių. Iš tiesų, siekiant užtikrinti pliuralizmą ir informacijos laisvę, galimybę patekti į rinką turi turėti keli operatoriai;
                  
               
                     (3)
                  
                  
                     Komisijos sprendimu 2009/766/EB (3) suderintos radijo spektro naudojimo 880–915 MHz ir 925–960 MHz dažnių juostose (toliau – 900 MHz dažnių juosta) ir 1 710–1 785 MHz bei 1 805–1 880 MHz dažnių juostose (toliau – 1 800 MHz dažnių juosta) antžeminėms sistemoms, kuriomis galima teikti elektroninio ryšio paslaugas Sąjungoje, įskaitant belaidžio plačiajuosčio ryšio paslaugas, techninės sąlygos. Juo užtikrinama atitiktis Tarybos direktyvos 87/372/EEB (4) 1 straipsnio 1 dalies nuostatoms dėl antžeminių sistemų, kuriomis galima teikti elektroninių ryšių paslaugas, sambūvio su GSM sistemomis 900 MHz juostoje;
                  
               
                     (4)
                  
                  
                     Europos Parlamento ir Tarybos sprendimo Nr. 243/2012/ES (5) 6 straipsnio 3 dalyje reikalaujama, kad valstybės narės padėtų elektroninio ryšio paslaugų teikėjams reguliariai modernizuoti savo tinklus įdiegiant naujausias ir efektyviausias technologijas ir taip kurti savo radijo spektro dividendus laikantis paslaugų ir technologijų neutralumo principų. Todėl, siekiant ES reguliavimo sistemos tikslų ir laikantis ES teisės, turėtų būti sudarytos palankesnės sąlygos naudoti 900 MHz ir 1 800 MHz dažnių juostas, kuriose blokų dydis yra ne mažesnis kaip 5 MHz, remiant naujos kartos (5G) antžemines belaidžio ryšio sistemas;
                  
               
                     (5)
                  
                  
                     Komisijos komunikate „Junglumas – bendrosios skaitmeninės rinkos pagrindas. Kelias į Europos gigabitinę visuomenę“ (6) nustatyti nauji Sąjungos junglumo tikslai, atnaujinti Komisijos komunikatu „2030 m. skaitmeninės politikos kelrodis: Europos skaitmeninio dešimtmečio kelias“ (7). Tie tikslai turi būti pasiekti plačiai diegiant ir įsisavinant itin didelio pralaidumo tinklus. Komisijos komunikate „Europos 5G veiksmų planas“ (8) nurodoma, kad būtina imtis suderintų Sąjungos lygmens veiksmų, be kita ko, remiantis Radijo spektro politikos grupės (RSPG) nuomone, nustatyti ir suderinti 5G reikmėms skirtą spektrą, siekiant iki 2025 m. užtikrinti, kad 5G ryšys nenutrūkstamai veiktų visose miestų teritorijose ir didžiausiuose sausumos transporto keliuose;
                  
               
                     (6)
                  
                  
                     dviejose 2016 m. lapkričio 16 d. (9) ir 2019 m. sausio 30 d. (10) nuomonėse dėl strateginio spektro veiksmų plano siekiant 5G ryšio Europoje RSPG nurodė, jog reikia užtikrinti, kad techninės ir reguliavimo sąlygos visoms judriojo ryšio tinklams jau suderintoms juostoms, įskaitant 900 MHz ir 1 800 MHz dažnių juostas, kurios šiuo metu Sąjungoje naudojamos daugiausia antrosios kartos (GSM), trečiosios (UMTS) ir ketvirtosios (LTE) kartos judriojo ryšio sistemoms, būtų tinkamos naudoti 5G;
                  
               
                     (7)
                  
                  
                     2017 m. liepos 14 d. Komisija pagal Sprendimo dėl radijo spektro 4 straipsnio 2 dalį įgaliojo Europos pašto ir telekomunikacijų administracijų konferenciją (CEPT) peržiūrėti suderintas 900 MHz ir 1 800 MHz juostų naudojimo antžeminio belaidžio plačiajuosčio elektroninio ryšio paslaugoms teikti technines sąlygas, kad šias juostas būtų leidžiama naudoti ir daiktų internetui;
                  
               
                     (8)
                  
                  
                     vykdydama tą įgaliojimą, 2018 m. kovo 13 d. CEPT priėmė 66-ą ataskaitą, kurioje nurodytos belaidžio daiktų interneto technologijos, susijusios su judriojo plačiajuosčio (t. y. korinio) ryšio sistemomis, ir suderintos jų naudojimo 900 MHz ir 1 800 MHz dažnių juostose techninės sąlygos. Tos daiktų interneto technologijos yra išplėstos aprėpties GSM IoT (EC-GSM-IoT), LTE mašinų tipo ryšys (LTE-MTC), LTE išplėtotasis mašinų tipo ryšys (LTE-eMTC) ir siaurajuostis daiktų internetas (NB-IoT). 66-oje CEPT ataskaitoje taip pat daroma išvada, kad EC-GSM-IoT yra neatsiejama GSM sistemos dalis pagal Direktyvą 87/372/EEB. Todėl EC-GSM-IoT atitinka GSM sistemai taikomas technines sąlygas be jokio poreikio jas keisti;
                  
               
                     (9)
                  
                  
                     2018 m. liepos 12 d. Komisija pagal Sprendimo dėl radijo spektro 4 straipsnio 2 dalį įgaliojo CEPT peržiūrėti suderintas technines sąlygas, taikomas tam tikroms ES suderintoms dažnių juostoms, įskaitant 900 MHz ir 1 800 MHz dažnių juostas, ir parengti mažiausiai ribojančias suderintas technines sąlygas, tinkamas naujos kartos (5G) antžeminėms belaidžio ryšio sistemoms;
                  
               
                     (10)
                  
                  
                     vykdydama tą įgaliojimą, 2019 m. liepos 5 d. CEPT priėmė 72-ąją ataskaitą (A ataskaitą), kurioje daroma išvada, kad netolimoje ateityje 900 MHz dažnių juosta bus ir toliau komerciniais tikslais naudojama GSM ir siaurajuosčio ryšio antžeminėms sistemoms, įskaitant korines daiktų interneto sistemas. Šioje ataskaitoje nurodytas poreikis taikyti 200 kHz dažnių išskirstymą, kai 900 MHz ir 1 800 MHz dažnių juostose naudojamos GSM ir siaurajuosčio ryšio antžeminės sistemos, įskaitant korines daiktų interneto sistemas. Be to, šioje ataskaitoje pateikiama ir informacija apie galimybę naudoti 900 MHz ir 1 800 MHz dažnių juostas 5G ryšiui, įskaitant visus GSM direktyvos apribojimus 900 MHz juostoje;
                  
               
                     (11)
                  
                  
                     vykdydama tą įgaliojimą, 2021 m. liepos 2 d. CEPT priėmė 80-ą ataskaitą (B ataskaitą), kurioje siūlomas suderintas dažnių juostos planas ir mažiausiai ribojančios suderintos siaurajuosčio ir plačiajuosčio ryšio antžeminių sistemų, kuriomis galima teikti elektroninio ryšio paslaugas naudojant 900 MHz ir 1 800 MHz dažnių juostas, sambūvio sąlygos, grindžiamos dažnių bloko gaubtinės koncepcija. Tos sąlygos yra būtinos siekiant užtikrinti technologinį neutralumą 900 MHz ir 1 800 MHz dažnių juostose;
                  
               
                     (12)
                  
                  
                     80-oje CEPT ataskaitoje nustatyta viena dažnių bloko gaubtinė siaurajuosčio ir plačiajuosčio ryšio antžeminėms sistemoms, kuriose naudojamos neaktyviosios antenos sistemos, ir kita dažnių bloko gaubtinė – plačiajuosčio ryšio antžeminėms sistemoms, kuriose naudojamos aktyviosios antenos sistemos. GSM ir EC-GSM-IoT šios dažnių bloko gaubtinės netaikomos ir tos sistemos techniškai apibūdinamos remiantis ETSI standartais. Tuo remiantis, 80-oje CEPT ataskaitoje numatytos mažiausiai ribojančios suderintos įvairių siaurajuosčio ir plačiajuosčio ryšio antžeminių sistemų (11), kuriomis galima teikti elektroninio ryšio paslaugas naudojant 900 MHz ir 1 800 MHz dažnių juostas, sambūvio sąlygos. Joje nurodytos ir tų sistemų sambūvio su GSM sistema 900 MHz dažnių juostoje pagal Tarybos direktyvą 87/372/EEB sąlygos;
                  
               
                     (13)
                  
                  
                     bloko gaubtinės taikomos siaurajuosčio ryšio antžeminėms sistemoms, kurių kanalo plotis yra 200 kHz, tačiau netaikomos GSM ir EC-GSM-IoT. Jos taip pat taikomos plačiajuosčio ryšio antžeminėms sistemoms, kurių kanalo plotis yra didesnis nei 200 kHz. Būtina diferencijuoti siaurajuosčio ir plačiajuosčio ryšio antžemines sistemas, kad tam tikrais atvejais būtų galima išskirstyti dažnius nacionaliniu lygmeniu. Šiuo atžvilgiu 80-oje CEPT ataskaitoje nustatytas gretimų siaurajuosčio ir plačiajuosčio ryšio antžeminių sistemų, kuriomis galima teikti elektroninio ryšio paslaugas, vardinio kanalo kraštų ir įvairių gretimų siaurajuosčio ryšio antžeminių sistemų, kuriomis galima teikti elektroninio ryšio paslaugas, taip pat GSM ir EC-GSM-IoT vardinio kanalo kraštų dažnių atskyrimas. Dažnių atskyrimo įgyvendinimas turėtų būti valdomas nacionaliniu lygmeniu. Būtų galima taikyti įvairius metodus, priklausomai nuo gretimų antžeminių sistemų spektro kraštų ir aktualios nacionalinės politikos. 80-oje CEPT ataskaitoje pateikiamas dažnių atskyrimo įgyvendinimo priemonių rinkinys;
                  
               
                     (14)
                  
                  
                     80-oje CEPT ataskaitoje numatytos mažiausiai ribojančios siaurajuosčio ir plačiajuosčio ryšio antžeminių sistemų, kuriomis galima teikti elektroninio ryšio paslaugas, sambūvio su gretimose dažnių juostose veikiančiomis sistemomis, visų pirma su geležinkelių judriojo radijo ryšio (RMR) sistemomis, sąlygos. Šiuo atžvilgiu tam tikrais atvejais gali būti taikomas 200 kHz dažnių atskyrimas tarp antžeminės sistemos, kuria galima teikti elektroninio ryšio paslaugas, ir gretimais dažniais veikiančios RMR sistemos vardinių kanalų kraštų. GSM ir RMR sistemų sambūvis turėtų būti valdomas nacionaliniu lygmeniu pagal galiojančią reguliavimo sistemą;
                  
               
                     (15)
                  
                  
                     80-oje CEPT ataskaitoje išdėstytos suderintos techninės sąlygos yra šio sprendimo techninis pagrindas. Jomis turėtų būti pakeistos Sprendime 2009/766/EB nustatytos suderintos techninės sąlygos, grindžiamos nuorodomis į ETSI standartus, kartu užtikrinant suderinamumą su tomis sąlygomis ir jas iš dalies pakeičiant. Tai turėtų skatinti teisinį tikrumą ir techninę konvergenciją visoje Sąjungoje, remiant įrangos masto ekonomiją ir sąveikias paslaugas bendrojoje rinkoje;
                  
               
                     (16)
                  
                  
                     esamos 900 MHz ir 1 800 MHz dažnių juostų radijo spektro naudojimo teisės, kurioms taikomas Sprendimas 2009/766/EB, valstybėse narėse skiriasi pagal skiriamųjų blokų dydį, dažnių išdėstymą ir teisių galiojimo trukmę. Todėl, dėl skirtingos nacionalinės padėties ir politikos tikslų, reikia išlaikyti pagal šį sprendimą suderintų techninių sąlygų nacionalinio įgyvendinimo lankstumą. Pagal Europos Parlamento ir Tarybos direktyvos (ES) 2018/1972 (12) 53 straipsnį nacionalinio įgyvendinimo lankstumas turėtų būti ribotos trukmės, kad būtų galima koordinuotai pereiti prie tų suderintų techninių sąlygų taikymo galiojančioms individualioms spektro naudojimo teisėms. Visos naujos arba pratęstos radijo spektro naudojimo teisės, suteiktos po šio sprendimo priėmimo, turėtų būti suteikiamos laikantis tų suderintų techninių sąlygų. Tai skatintų Sąjungos masto įrangos ir paslaugų ekosistemą ir 5G diegimą abiejose dažnių juostose, taip pat užtikrintų tolesnį GSM paslaugų teikimą pagal GSM direktyvą;
                  
               
                     (17)
                  
                  
                     todėl šis sprendimas turėtų pakeisti Komisijos sprendimą 2009/766/EB. Siekiant teisinio aiškumo Komisijos sprendimas 2009/766/EB turėtų būti panaikintas. Jo priedas ir atitinkama jo nuostata, pagal kurią 900 MHz ir 1 800 MHz dažnių juostose spektrą leidžiama naudoti kitoms sistemoms, kurios nėra išvardytos priede, turėtų būti toliau taikomi pereinamuoju laikotarpiu;
                  
               
                     (18)
                  
                  
                     gali reikėti sudaryti tarpvalstybinius valstybių narių, taip pat valstybių narių ir ES nepriklausančių šalių koordinavimo susitarimus laikantis Direktyvos (ES) 2018/1972 28 straipsnio, kad būtų išvengta žalingųjų trukdžių, padidintas spektro naudojimo efektyvumas ir spektro naudojimas nebūtų suskaidytas;
                  
               
                     (19)
                  
                  
                     šiame sprendime žodžių junginys „paskirti ir suteikti galimybę naudotis“ 900 MHz ir 1 800 MHz dažnių juostomis reiškia šiuos veiksmus: i) pritaikyti dažnių skirstymą reglamentuojančią nacionalinės teisės sistemą, įtraukiant numatytą šių juostų naudojimą šiame sprendime nustatytomis suderintomis techninėmis sąlygomis; ii) imtis visų būtinų priemonių siekiant tiek, kiek reikia, užtikrinti sambūvį su kitomis šiose juostose veikiančiomis sistemomis ir iii) imtis tinkamų priemonių, prireikus pradėti konsultacijų su suinteresuotaisiais subjektais procesą, kad būtų galima naudoti šias juostas taip, kaip numatyta Sąjungos lygmeniu taikytinuose teisės aktuose, įskaitant šiame sprendime nustatytas suderintas technines sąlygas;
                  
               
                     (20)
                  
                  
                     šiame sprendime numatytos priemonės atitinka Radijo spektro komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Šiuo sprendimu nustatomos suderintos 900 MHz juostos (pagal Direktyvą 87/372/EEB) ir 1 800 MHz juostos prieinamumo ir veiksmingo naudojimosi jomis antžeminėms sistemoms, kuriomis galima teikti elektroninio ryšio paslaugas, techninės sąlygos.
         
         
            2 straipsnis
            Šiame sprendime vartojamų terminų apibrėžtys:
            
                        a)
                     
                     
                        GSM sistema – elektroninių ryšių tinklas, atitinkantis ETSI standartus, visų pirma EN 301 502, EN 301 511 ir EN 301 908–18, įskaitant ir išplėstos aprėpties GSM daiktų internetą (EC-GSM-IoT);
                     
                  
                        b)
                     
                     
                        900 MHz juosta – 880–915 MHz ir 925–960 MHz juostos;
                     
                  
                        c)
                     
                     
                        1 800 MHz juosta – 1 710–1 785 MHz ir 1 805–1 880 MHz juostos.
                     
                  
         
            3 straipsnis
            
               1)   Antžeminės sistemos, kuriomis galima teikti elektroninių ryšių paslaugas ir kurios gali veikti kartu su GSM sistemomis Direktyvos 87/372/EEB 1 straipsnio 1 dalyje apibrėžtoje 900 MHz juostoje, naudojamos užtikrinant atitiktį priede nustatytiems parametrams per 30 mėnesių nuo šio sprendimo priėmimo.
            
            
               2)   Per 30 mėnesių nuo šio sprendimo priėmimo valstybės narės paskiria 1 800 MHz dažnių juostą ir suteikia galimybę ja naudotis neišimtiniu pagrindu:
               
                           a)
                        
                        
                           GSM sistemoms ir
                        
                     
                           b)
                        
                        
                           antžeminėms sistemoms, kuriomis galima teikti elektroninių ryšių paslaugas, laikantis priede nustatytų parametrų.
                        
                     
         
         
            4 straipsnis
            Siekdamos sudaryti sąlygas naudoti 3 straipsnio 1 dalyje ir 2 dalies b punkte nurodytas GSM sistemas ir antžemines sistemas, atsižvelgiant į galiojančias reguliavimo procedūras ir teises, taip pat į atitinkamus tarptautinius susitarimus, valstybės narės, laikydamosi ES teisės, padeda sudaryti tarpvalstybinio koordinavimo susitarimus.
         
         
            5 straipsnis
            Valstybės narės užtikrina, kad naudojant 3 straipsnio 1 dalyje ir 2 dalies b punkte nurodytas antžemines sistemas, būtų tinkamai apsaugomos gretimose dažnių juostose veikiančios sistemos.
         
         
            6 straipsnis
            Laikydamosi ES teisės valstybės narės nuolat peržiūri 900 MHz ir 1 800 MHz dažnių juostų naudojimą, kad būtų užtikrintas efektyvus jų naudojimas, ir visų pirma, kai tik reikia, praneša Komisijai apie poreikį persvarstyti šį sprendimą.
         
         
            7 straipsnis
            Sprendimas 2009/766/EB panaikinamas. Jo 5 straipsnis ir priedas toliau taikomi 30 mėnesių po šio sprendimo priėmimo.
         
         
            8 straipsnis
            Šis sprendimas skirtas valstybėms narėms.
         
         
            Priimta Briuselyje 2022 m. vasario 7 d.
            
               
                  Komisijos vardu
               
               Thierry BRETON
               
                  Komisijos narys
               
            
         
         
            (1)  OL L 321, 2018 12 17, p. 36.
         
            (2)  OL L 108, 2002 4 24, p. 1.
         
            (3)  2009 m. spalio 16 d. Komisijos sprendimas 2009/766/EB dėl 900 ir 1 800 MHz dažnių juostų suderinimo antžeminėms sistemoms, kuriomis galima teikti Europos masto elektroninių ryšių paslaugas Bendrijoje (OL L 274, 2009 10 20, p. 32). Šis sprendimas iš dalies pakeistas Komisijos sprendimais 2011/251/ES ir (ES) 2018/637. Pastarasis keičiantis sprendimas susijęs su suderintomis daiktų interneto techninėmis sąlygomis.
         
            (4)  1987 m. birželio 25 d. Tarybos direktyva 87/372/EEB dėl dažnių juostų, kurios turi būti paliktos viešajam paneuropiniam koriniam skaitmeniniam antžeminiam judriajam ryšiui suderintai diegti Bendrijoje (OL L 196, 1987 7 17, p. 85). Ši direktyva buvo iš dalies pakeista Europos Parlamento ir Tarybos direktyva 2009/114/EB.
         
            (5)  2012 m. kovo 14 d. Europos Parlamento ir Tarybos sprendimas Nr. 243/2012/ES, kuriuo nustatoma daugiametė radijo spektro politikos programa (OL L 81, 2012 3 21, p. 7).
         
            (6)  COM(2016) 587.
         
            (7)  COM(2021) 118 final.
         
            (8)  COM(2016) 588.
         
            (9)  2016 m. lapkričio 9 d. Dokumentas RSPG16–032 final„Strategic roadmap towards 5G for Europe: opinion on spectrum-related aspects for next-generation wireless systems (5G)“ (1-oji RSPG nuomonė dėl 5G).
         
            (10)  2019 m. sausio 30 d. Dokumentas RSPG19–007 final„Strategic spectrum roadmap towards 5G for Europe: opinion on 5G implementation challenges“ (3-ioji RSPG nuomonė dėl 5G).
         
            (11)  Įskaitant UMTS pagal Tarybos direktyvos 87/372/EEB 1 straipsnio 1 dalį.
         
            (12)  2018 m. gruodžio 11 d. Europos Parlamento ir Tarybos direktyva (ES) 2018/1972, kuria nustatomas Europos elektroninių ryšių kodeksas (OL L 321, 2018 12 17, p. 36).
      
      
         
            PRIEDAS
            
               
                  
                     „PRIEDAS
                     
                        3 STRAIPSNYJE NURODYTI PARAMETRAI
                     
                     1.   Terminų apibrėžtys
                     
                     
                        Aktyviosios antenos sistema (AAS) – bazinės stoties ir antenos sistema, kurioje antenos elementų signalo amplitudė ir (arba) fazė nuolat koreguojamos ir taip gaunamas kintamas antenos kryptingumas, priklausantis nuo trumpalaikių pokyčių radijo aplinkoje. Tai neapima ilgalaikio pluošto formavimo, pvz., pastovaus elektrinio posvyrio žemyn. AAS bazinėse stotyse antenos sistema yra neatsiejama bazinės stoties sistemos arba gaminio dalis.
                     
                        Neaktyviosios antenos sistema (ne AAS) – bazinės stoties ir antenos sistema, kurioje yra viena ar daugiau antenos jungčių, prijungtų prie vieno ar daugiau atskirai suprojektuotų pasyviosios antenos elementų radijo bangoms spinduliuoti. Į antenos elementus duodamų signalų amplitudė ir fazė pagal trumpalaikius pokyčius radijo aplinkoje nereguliuojamos.
                     
                        Ekvivalentinė izotropinės spinduliuotės galia (EIRP) – perduodamos į anteną siųstuvo galios ir šios antenos stiprinimo, nustatyto pasirinkta kryptimi izotropinės antenos atžvilgiu (absoliučiojo arba izotropinio stiprinimo), sandauga.
                     
                        Bendra spinduliuotės galia (TRP) – sudėtinės antenos spinduliuojamos galios matas. Ji lygi visos į anteninės gardelės sistemą perduodamos galios ir antenos gardelės sistemos nuostolių skirtumui. TRP yra visomis spinduliavimo sferos kryptimis perduodamos galios integralas, kaip parodyta formulėje:
                     
                        
                     čia P(θ, φ) – galia, kurią antenos gardelės sistema spinduliuoja kryptimi (θ, φ), apskaičiuojama pagal formulę:
                     
                        
                     čia PTx – į gardelės sistemą perduodama galia (vatais), o g(θ, φ) – gardelės sistemos kryptinis stiprinimas (θ, φ) kryptimi.
                     
                        Siaurajuosčio ryšio sistema – antžeminė sistema, kuria galima teikti elektroninių ryšių paslaugas naudojant 200 kHz kanalą (1), išskyrus bet kokią GSM sistemą.
                     
                        Plačiajuosčio ryšio sistema – antžeminė sistema, kuria galima teikti elektroninių ryšių paslaugas naudojant platesnį nei 200 kHz kanalą (2).
                     2.   Dažnių suskirstymas
                     
                     900 MHz juostos dažniai suskirstomi taip:
                     
                                 1)
                              
                              
                                 Naudojamas dvipusio ryšio režimas yra dažninio atskyrimo dvipusis ryšys (FDD). Dvipusio ryšio kanalų atskyrimo intervalas yra 45 MHz; galinės stoties signalams perduoti (900 MHz FDD aukštynkryptė linija) naudojama žemesniųjų dažnių juostos dalis, t. y. 880–915 MHz (900 MHz apatinė juosta), o bazinės stoties signalams perduoti (900 MHz FDD žemynkryptė linija) – aukštesniųjų dažnių juostos dalis, t. y. 925–960 MHz (900 MHz viršutinė juosta);
                              
                           
                                 2)
                              
                              
                                 Paskirtų blokų dydis paprastai turėtų užtikrinti galimybę naudotis bent 5 MHz ištisinio spektro. Jei skiriami mažesni blokai, jų dydis turi būti 200 kHz kartotinis.
                              
                           
                                 3)
                              
                              
                                 900 MHz apatinė juosta arba jos dalys gali būti naudojamos tik aukštynkryptei linijai (3) veikti be porinio spektro 900 MHz viršutinėje juostoje.
                              
                           
                                 4)
                              
                              
                                 900 MHz viršutinė juosta arba jos dalys gali būti naudojamos tik žemynkryptei linijai (4) veikti be porinio spektro 900 MHz apatinėje juostoje.
                              
                           
                                 5)
                              
                              
                                 Bazinės stoties ir galinės stoties signalų siuntimas turi atitikti technines sąlygas, nustatytas atitinkamai 4, 5 ir 6 skirsniuose.
                                 1 800 MHz juostos dažniai suskirstomi taip:
                              
                           
                                 6)
                              
                              
                                 Naudojamas dvipusio ryšio režimas yra dažninio atskyrimo dvipusis ryšys (FDD). Dvipusio ryšio kanalų dažninio atskyrimo intervalas yra 95 MHz; galinės stoties signalams perduoti (1 800 MHz FDD aukštynkryptė linija) naudojama žemesniųjų dažnių juostos dalis, t. y. 1 710–1 785 MHz (1 800 MHz apatinė juosta), o bazinės stoties signalams perduoti (1 800 MHz FDD žemynkryptė linija) – aukštesniųjų dažnių juostos dalis, t. y. 1 805–1 880 MHz (1 800 MHz viršutinė juosta).
                              
                           
                                 7)
                              
                              
                                 Paskirtų blokų dydis paprastai turėtų užtikrinti galimybę naudotis bent 5 MHz ištisinio spektro. Jei skiriami mažesni blokai, jų dydis turi būti 200 kHz kartotinis.
                              
                           
                                 8)
                              
                              
                                 1 800 MHz apatinė juosta arba jos dalys gali būti naudojamos tik aukštynkryptei linijai3 veikti be porinio spektro 1 800 MHz viršutinėje juostoje.
                              
                           
                                 9)
                              
                              
                                 1 800 MHz viršutinė juosta arba jos dalys gali būti naudojamos tik žemynkryptei linijai4 veikti be porinio spektro 1 800 MHz apatinėje juostoje.
                              
                           
                                 10)
                              
                              
                                 Bazinės stoties ir galinės stoties signalų siuntimas turi atitikti technines sąlygas, nustatytas atitinkamai 4, 5 ir 6 skirsniuose.
                              
                           3.   Dažnių atskyrimas
                     
                     Dažnių atskyrimas reikalingas tam, kad būtų užtikrintas kaimyninių sistemų sambūvis, kai nėra dvišalių ar daugiašalių dažnių derinimo susitarimų, neatimant galimybės taikyti ne tokius griežtus techninius parametrus, jei dėl jų susitaria tokių sistemų operatoriai.
                     Jei dažniai nederinami, gretimų sistemų vardinių kanalų kraštų dažniai atskiriami 200 kHz taip:
                     
                                 1)
                              
                              
                                 siaurajuosčio ryšio sistema ir plačiajuosčio ryšio sistema: abi turi atitikti dažnių bloko gaubtinės reikalavimus (5);
                              
                           
                                 2)
                              
                              
                                 dvi skirtingų tipų siaurajuosčio ryšio sistemos: abi turi atitikti dažnių bloko gaubtinės reikalavimus;
                              
                           
                                 3)
                              
                              
                                 GSM sistema ir siaurajuosčio arba plačiajuosčio ryšio sistema: abi turi atitikti dažnių bloko gaubtinės reikalavimus.
                              
                           Jeigu siaurajuosčio ryšio sistema veikia atitinkamos plačiajuosčio ryšio sistemos apsauginės juostos režimu (6), tarp tos siaurajuosčio ryšio sistemos kanalo krašto ir operatoriaus bloko krašto taikomas 200 kHz arba didesnis dažnių atskyrimas, atsižvelgiant į esamas apsaugines juostas tarp operatorių blokų kraštų arba veikimo juostos krašto (gretimo kitų paslaugų dažniui). Ta siaurajuosčio ryšio sistema gali veikti tik atitinkamos plačiajuosčio ryšio sistemos kanalų 10 MHz arba didesnio pločio juostose.
                     Atsižvelgiant į nacionalines aplinkybes, susijusias su antžeminių sistemų, kuriomis galima teikti elektroninių ryšių paslaugas, ir geležinkelių judriojo radijo ryšio (7) sistemų diegimu, tų sistemų vardinių kanalų kraštų dažniai ties 925 MHz dažnio riba gali būti atskirti 200 kHz šiais atvejais:
                     
                                 a)
                              
                              
                                 geležinkelių judriojo radijo ryšio sistema, veikianti 200 kHz kanalu, esančiu greta plačiajuosčio ryšio sistemos kanalo;
                              
                           
                                 b)
                              
                              
                                 geležinkelių judriojo radijo ryšio sistema, veikianti didesniu nei 200 kHz kanalu, esančiu greta siaurajuosčio ryšio sistemos kanalo;
                              
                           
                                 c)
                              
                              
                                 geležinkelių judriojo radijo ryšio sistema, veikianti 200 kHz kanalu, esančiu greta kitokio tipo siaurajuosčio ryšio sistemos kanalo.
                              
                           200 kHz dažnių atskyrimo įgyvendinimas valdomas nacionaliniu lygmeniu (8), siekiant užtikrinti efektyvų radijo spektro naudojimą.
                     4.   Bazinėms stotims taikomos techninės sąlygos. Dažnių bloko gaubtinė
                     
                     Kai kaimyninių tinklų operatoriai nėra sudarę dvišalių arba daugiašalių susitarimų, šiame skirsnyje nustatyti bazinėms stotims taikomi techniniai parametrai, vadinamoji dažnių bloko gaubtinė (angl. Block Edge Mask, BEM), yra labai svarbūs kaimyninių tinklų sambūviui užtikrinti. BEM yra susijusi su radijo spektro naudojimo teisių techninėmis sąlygomis ir su radijo spektro naudotojų, kurie tokiomis teisėmis naudojasi, tarpusavio trukdžių išvengimu.
                     900 MHz arba 1 800 MHz dažnių juostose veikiančių elektroninių ryšių tinklų operatoriai gali susitarti dėl ne tokių griežtų techninių parametrų, jei jie ir toliau laikosi techninių sąlygų, taikomų siekiant apsaugoti kitas paslaugas, prietaikas ar tinklus, ir įpareigojimų, nustatytų užtikrinant tarpvalstybinį koordinavimą.
                     BEM yra spinduliuotės gaubtinė, kurioje galios lygiai nustatomi pagal dažnį, kaip atskaitos tašką naudojant operatoriui paskirto (arba licencijuoto) spektro bloko kraštą. Ją sudaro keli 1 lentelėje nustatyti elementai.
                     Bazinės galios riba užtikrinama, kad būtų apsaugotas kitų operatorių spektras 900 MHz arba 1 800 MHz dažnių juostoje. Papildoma bazinės galios riba yra už juostos ribų taikoma galios riba, kuria užtikrinama, kad būtų apsaugotas už 900 MHz arba 1 800 MHz dažnių juostos ribų esantis kitoms paslaugoms ar prietaikoms naudojamas spektras. Pereinamosios srities galios riba sudaro sąlygas galios lygių sumažėjimui nuo taikomos bloke iki bazinės galios ribos ir užtikrina sambūvį su kitais gretimų dažnių blokų operatoriais.
                     Šiame priede nustatytos BEM netaikomos GSM sistemoms.
                     
                        1 lentelė
                     
                     
                        BEM elementų aprašymas
                     
                     
                                 
                                    BEM elementas
                                 
                              
                              
                                 
                                    Aprašymas
                                 
                              
                           
                                 Bloke
                              
                              
                                 Paskirtas dažnių spektro blokas, kuriam nustatoma BEM.
                              
                           
                                 Bazinis lygis
                              
                              
                                 Spektras 900 MHz arba 1 800  MHz dažnių juostoje, naudojamas antžeminėms sistemoms, kuriomis galima teikti elektroninių ryšių paslaugas, išskyrus operatoriui paskirtą bloką ir atitinkamas pereinamąsias sritis.
                              
                           
                                 Pereinamoji sritis
                              
                              
                                 Spektras, gretimas operatoriaus blokui.
                              
                           
                                 Papildomas bazinis lygis
                              
                              
                                 Spektras greta 900 MHz arba 1 800  MHz dažnių juostos esančiose juostose, kuriose taikomos specialios galios ribos kitoms paslaugoms apsaugoti.
                              
                           1 pav. pavaizduota bendroji 900 MHz arba 1 800 MHz dažnių juostoje taikoma BEM.
                     
                        
                     Nustatytos atskiros ne AAS ir AAS galios ribos. Ne AAS galios ribos taikomos vidutinei EIRP; AAS galios ribos taikomos vidutinei TRP. Vidutinė EIRP arba vidutinė TRP matuojamos nustatant vidurkį per laiko intervalą ir per dažnių juostos plotį. Laiko atžvilgiu vidurkinama vieną galios valdymo nuostatį atitinkanti aktyviosios signalo pliūpsnių dalies vidutinė EIRP arba vidutinė TRP vertė. Dažnio atžvilgiu vidutinė EIRP arba vidutinė TRP vertė matuojama dažnių juostoje, nurodytoje toliau 3, 4 ir 5 lentelėse. Paprastai, jei nenurodyta kitaip, BEM galios ribos atitinka visuminę susijusio įrenginio visų perdavimo antenų spinduliuojamą galią, išskyrus bazinio lygio, pereinamosios srities ir papildomo bazinio lygio galios ribas ne AAS bazinėms stotims – tie reikalavimai nustatyti kiekvienai antenai.
                     Ne AAS bazinių stočių techninės sąlygos taikomos antžeminėms sistemoms, kuriomis galima teikti elektroninių ryšių paslaugas naudojant ir 900 MHz, ir 1 800 MHz dažnių juostas. AAS bazinių stočių techninės sąlygos taikomos antžeminėms sistemoms, kuriomis galima teikti elektroninių ryšių paslaugas naudojant 1 800 MHz dažnių juostą. AAS bazinės stotys 900 MHz dažnių juostoje nenaudojamos.
                     900 MHz arba 1 800 MHz dažnių juostoje veikiančiai įrangai gali būti taikomi ir kiti nei toliau nustatytieji techniniai parametrai, jeigu imamasi tinkamų trukdžių mažinimo priemonių. Šios trukdžių mažinimo priemonės turi atitikti Europos Parlamento ir Tarybos direktyvą 2014/53/ES (9) ir užtikrinti bent tokį apsaugos lygį, koks užtikrinamas pagal tos direktyvos esminius reikalavimus.
                     
                        2 lentelė
                     
                     
                        Ne AAS ir AAS bazinių stočių galios bloke riba
                     
                     
                                 
                                    BEM elementas
                                 
                              
                              
                                 
                                    Ne AAS EIRP riba
                                 
                              
                              
                                 
                                    AAS TRP riba (tik 1 800  MHz dažnių juostai)
                              
                           
                                 Bloke
                              
                              
                                 Neprivaloma.
                                 Jei valstybė narė nustato viršutinę ribą, plačiajuosčio ryšio sistemai galima taikyti vertę nuo 63 dBm/(5 MHz) iki 67 dBm/(5 MHz) vienai antenai, o siaurajuosčio ryšio sistemai – nuo 60 dBm/(200 kHz) iki 69 dBm/(200 kHz) vienai antenai.
                              
                              
                                 Neprivaloma.
                                 Jei valstybė narė nustato viršutinę ribą, gali būti taikoma 58 dBm/(5 MHz) kiekvienam elementui (*1) vertė.
                              
                           
                        2 lentelės paaiškinimas
                     
                     Vietovėse, kuriose taikoma koordinavimo su gretimomis tarnybomis procedūra, valstybės narės gali nustatyti viršutinę spinduliuotės galios ribą.
                     
                        3 lentelė
                     
                     
                        Ne AAS ir AAS bazinių stočių bazinės srities galios ribos
                     
                     
                                 
                                    BEM elementas
                                 
                              
                              
                                 
                                    Dažnių diapazonas
                                 
                              
                              
                                 
                                    Ne AAS didžiausios vidutinės EIRP riba vienai antenai
                                 
                              
                              
                                 
                                    AAS didžiausios vidutinės TRP riba vienam elementui (tik 1 800  MHz dažnių juostai) (*2)
                                 
                              
                           
                                 Bazinis lygis
                              
                              
                                 FDD žemynkryptės linijos blokai
                              
                              
                                 + 3 dBm/MHz
                              
                              
                                 – 6 dBm/MHz
                              
                           
                        
                     
                        4 lentelė
                     
                     
                        Ne AAS ir AAS bazinių stočių pereinamosios srities galios ribos
                     
                     
                                 
                                    BEM elementas
                                 
                              
                              
                                 
                                    Dažnių diapazonas
                                 
                              
                              
                                 
                                    Ne AAS didžiausios vidutinės EIRP riba vienai antenai
                                     (*3)
                                 
                              
                              
                                 
                                    AAS didžiausios vidutinės TRP riba vienam elementui (tik 1 800  MHz dažnių juostai) (*4)
                                 
                              
                           
                                 Pereinamoji sritis
                              
                              
                                 0–0,2 MHz nuo bloko krašto
                              
                              
                                 32,4 dBm/(0,2 MHz)
                              
                              
                                 17,4 dBm/(0,2 MHz)
                              
                           
                                 0,2–1 MHz nuo bloko krašto
                              
                              
                                 13,8 dBm/(0,8 MHz)
                              
                              
                                 4,7 dBm/(0,8 MHz)
                              
                           
                                 1–5 MHz nuo bloko krašto
                              
                              
                                 5 dBm/MHz
                              
                              
                                 – 4 dBm/MHz
                              
                           
                                 5–10 MHz nuo bloko krašto
                              
                              
                                 12 dBm/(5 MHz)
                              
                              
                                 3 dBm/(5 MHz)
                              
                           
                        
                     
                        5 lentelė
                     
                     
                        Papildomos ne AAS bazinių stočių bazinio lygio galios ribos
                     
                     
                                 
                                    BEM elementas
                                 
                              
                              
                                 
                                    Taikomas dažnių diapazonas
                                 
                              
                              
                                 
                                    Ne AAS didžiausios vidutinės EIRP riba vienai antenai
                                     (*5)
                                     (*6)
                                 
                              
                           
                                 Papildomas bazinis lygis
                              
                              
                                 0–0,2 MHz nuo bloko krašto
                              
                              
                                 32,4 dBm/(0,2 MHz)
                              
                           
                                 0,2–1 MHz nuo bloko krašto
                              
                              
                                 13,8 dBm/(0,8 MHz)
                              
                           
                                 1–5 MHz nuo bloko krašto
                              
                              
                                 5 dBm/MHz
                              
                           
                                 5–10 MHz nuo bloko krašto
                              
                              
                                 12 dBm/(5 MHz)
                              
                           
                                 > 10 MHz nuo bloko krašto  (*7)
                                 
                              
                              
                                 3 dBm/MHz
                              
                           
                        5 lentelės paaiškinimas
                     
                     5 lentelė taikoma tik sričiai už juostos ribų pagal 1 pav. ir 1 lentelę. Tai reiškia, kad visas taikomas dažnių diapazonas priklauso sričiai už juostos ribų.
                     3 ir 4 lentelėse nustatytos AAS bazinių stočių ribinės vertės už bloko ribų atitinkamais atvejais taikomos ir srityje už juostos ribų, esančioje 0–10 MHz intervale nuo juostos krašto, atsižvelgiant į paskirto dažnių spektro bloko padėtį.
                     5.   Kitos sąlygos
                     
                     900 MHz ir 1 800 MHz dažnių juostose veikiančių bazinių stočių parazitinės spinduliuotės sritis prasideda 10 MHz atstumu nuo atitinkamo juostos krašto (10).
                     Antžeminėms sistemoms, kuriomis galima teikti elektroninių ryšių paslaugas naudojant AAS, nesuteikiama didesnė apsauga nuo sistemų gretimose juostose nei antžeminėms sistemoms, kuriomis galima teikti elektroninių ryšių paslaugas naudojant ne AAS.
                     6.   Galinėms stotims taikomos techninės sąlygos
                     
                     AAS galinės stotys 900 MHz ir 1 800 MHz dažnių juostose nenaudojamos.
                     
                        6 lentelė
                     
                     
                        Galinių stočių galios riba bloko srityje
                     
                     
                                 
                                    BEM elementas
                                 
                              
                              
                                 
                                    Didžiausios vidutinės galios riba
                                     (*8)
                                 
                              
                           
                                 Bloke
                              
                              
                                 25 dBm (*9)
                                 
                              
                           
               “
            
               (1)  Tokios sistemos pavyzdys – NB-IoT.
            
               (2)  Tokių sistemų pavyzdžiai: LTE, įskaitant LTE mašinų tipo ryšį ir LTE išplėtotą mašinų tipo ryšį, UMTS, WiMAX, „5G New Radio“.
            
               (3)  Kaip antai papildomai aukštynkryptei linijai.
            
               (4)  Kaip antai papildomai žemynkryptei linijai.
            
               (5)  Žr. šio priedo 4 skirsnį.
            
               (6)  T. y. šalia dažnių bloko, naudojamo plačiajuosčio ryšio sistemai.
            
               (7)  Geležinkelių judrusis radijo ryšys apima Pasaulinę geležinkelių judriojo ryšio sistemą (GSM-R) ir ją pakeisiančias sistemas, įskaitant būsimą geležinkelių judriojo ryšio sistemą (FRMCS). Geležinkelių judriojo radijo ryšio sistemoms suderintam radijo spektrui taikomas Komisijos sprendimas (ES) 2021/1730.
            
               (8)  80-oje CEPT ataskaitoje pateikiamas įvairių antžeminių sistemų, kuriomis galima teikti elektroninio ryšio paslaugas, dažnių atskyrimo priemonių rinkinys.
            
               (9)  2014 m. balandžio 16 d. Europos Parlamento ir Tarybos direktyva 2014/53/ES dėl valstybių narių įstatymų, susijusių su radijo įrenginių tiekimu rinkai, suderinimo, kuria panaikinama Direktyva 1999/5/EB (OL L 153, 2014 5 22, p. 62).
            
               (*1)  Daugiasektorinės bazinės stoties spinduliuotės galios riba taikoma kiekvienam atskiram sektoriui.
            
               (*2)  Daugiasektorinės bazinės stoties spinduliuotės galios riba taikoma kiekvienam atskiram sektoriui.
            
               (*3)  Ne AAS EIRP ribos gali būti sušvelnintos nacionaliniu lygmeniu, jei dėl jų susitaria visi paveikti antžeminių sistemų, kuriomis galima teikti elektroninių ryšių paslaugas, operatoriai, arba pagal jau įgyvendintą nacionalinę tvarką.
            
               (*4)  Daugiasektorinės bazinės stoties spinduliuotės galios riba taikoma kiekvienam atskiram sektoriui.
            
               (*5)  Jei gretimos paslaugos, prietaikos ir tinklai išlieka apsaugoti virš 960 MHz, žemiau 1 805 MHz ir aukščiau 1 880 MHz, ne AAS bazinėms stotims nacionaliniu lygmeniu kiekvienu konkrečiu atveju gali būti taikomos didesnės EIRP ribos. Būtent: a) 0–0,2 MHz intervale nuo juostos krašto leidžiamos iki 6 dB didesnės EIRP ribos, kad būtų palaikoma didesnė nei 49 dBm/(200 kHz) (t. y. iki 55 dBm/(200 kHz)) bloke perduodama siaurajuosčio ryšio sistemos galia; b) 0–10 MHz intervale nuo juostos krašto EIRP ribos gali būti iki 11 dB didesnės, kad būtų palaikomas didesnis nei 18 dBi (t. y. iki 29 dBi) antenos stiprinimas.
            
               (*6)  Jei gretimos paslaugos, prietaikos ir tinklai išlieka apsaugoti žemiau 925 MHz, ne AAS bazinėms stotims nacionaliniu lygmeniu kiekvienu konkrečiu atveju gali būti taikomos aukštesnės EIRP ribos.
            
               (*7)  5 skirsnyje nurodyta parazitinės spinduliuotės vertė taikoma didesniu nei 10 MHz atstumu nuo juostos krašto.
            
               (10)  Atitinkamos ribos nustatytos EMTT rekomendacijoje 74-01.
            
               (*8)  Pirmiau nurodyta mobiliosioms galinėms stotims rekomenduojama galios riba yra TRP. Valstybėje narėje stacionarioms ir (arba) kilnojamosioms galinėms stotims gali būti taikoma sutartinė spinduliuotės galios bloke riba, jei nepabloginama kitų tarnybų, tinklų ar prietaikų apsauga ir laikomasi tarpvalstybinių įsipareigojimų.
            
               (*9)  Pripažįstama, kad ši vertė apima galimą leidžiamąją nuokrypą iki +2 dB, siekiant atsižvelgti į naudojimą ekstremaliomis aplinkos sąlygomis ir gamybos sklaidą. Ši vertė neapima bandymo leidžiamosios nuokrypos.